NACRT PROGRAMA

Na temelju članka 11. stavka 2. Zakona o poticanju razvoja malog gospodarstva  („Narodne novine“ broj 29/02., 63/07.,53/12., 56/13. i 121/16.) i članka 29. Statuta Grada Virovitice („Službeni vjesnik Grada Virovitice“ br. 1/21, 3/25) Gradsko vijeće Grada Virovitice na __ sjednici održanoj dana ______ 2026. godine donosi, 
P R O G R A M

de minimis potpora za nove investicije 

u poduzetničkim zonama Grada Virovitice za 2027.-2030. godinu

OSNOVNE ODREDBE

Članak 1.
Programom de minimis potpora za nove investicije u poduzetničkim zonama Grada Virovitice za 2027.-2030. godinu (u daljnjem tekstu: Program) propisuju se de minimis potpore ili potpore male vrijednosti (u daljnjem tekstu: potpore) za razvoj gospodarstva na području Grada Virovitice.

Provedba mjera koje predstavljaju de minimis potporu obavlja se sukladno pravilima Uredbe Komisije (EU) 2023/2831 od 13. prosinca 2023. godine o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, 15.12.2023.) koja je na snazi do 31. prosinca 2030. godine.
Članak 2.

Grad Virovitica, u cilju poticanja razvoja gospodarstva omogućit će prodaju građevinskog zemljišta u poduzetničkim zonama po povlaštenoj cijeni, što predstavlja de minimis potporu – subvenciju kupoprodajne cijene zemljišta u poduzetničkim zonama.
Članak 3.

Postupak i uvjeti dodjele potpore iz članka 2. ovog Programa, propisuje se posebnim Pravilnikom koji donosi Gradsko vijeće Grada Virovitice.

CILJEVI PROVOĐENJA PROGRAMA

Članak 4.

Cilj provođenja Programa je unaprijediti gospodarstvo grada Virovitice, te grad Viroviticu učiniti privlačnim za domaće investicije. Koncept Programa sastoji se od potpora čija je provedba usmjerena ka stvaranju povoljne i privlačne poslovne klime za poduzetništvo u gradu Virovitici, što se namjerava postići nizom općih i detaljnih ciljeva.

Opći ciljevi Programa su:

· razvoj gospodarstva na području grada Virovitice

· poticanje investitora za dolazak u grad Viroviticu,

· poticanje zapošljavanja u gradu Virovitici

· razvitak poduzetničkih zona

· podizanje konkurentnosti malog i srednjeg poduzetništva

· tehnološki razvitak prioritetnih industrijskih djelatnosti

Detaljni cilj Programa:

· poticanje ulaska u poduzetničke zone koje su izgrađene, koje su u fazi razvoja ili se planiraju razviti

· prodaja zemljišta po povlaštenim uvjetima, odnosno subvencioniranoj kupoprodajnoj cijeni zemljišta.

KORISNICI PROGRAMA

Članak 5.

Korisnici potpora iz članka 2. mogu biti subjekti malog gospodarstva neovisno o veličini, vlasničkoj strukturi te svom sjedištu odnosno prebivalištu, koji imaju najmanje jednog zaposlenog na neodređeno vrijeme (vlasnika ili drugi zaposleni), koji su osnovani i djeluju više od jedne godine na dan podnošenja Zahtjeva za potporu, te oni koji planiraju investicije, projekte ili aktivnosti na području Grada.

Subjekti malog gospodarstva su trgovačka društva i obrti koji su registrirani kao:  d.o.o., j.d.o.o. i obrti, utvrđeni Zakonom o poticanju razvoja malog gospodarstva (“Narodne novine” broj 29/02, 63/07, 53/12, 56/13 i 121/16).

POSTUPAK ODOBRAVANJA POTPORA

Članak 6.

Za provedbu potpore iz članka 2. ovog Programa, Gradonačelnik donosi Odluku i  raspisuje javni natječaj nakon iskazanog interesa poduzetnika. Zahtjev za dodjelu potpore podnosi se na posebnom obrascu uz prijavu na javni natječaj. 

Dopuštenost potpore male vrijednosti ocjenjuje Povjerenstvo za raspolaganje nekretninama u vlasništvu Grada Virovitice u postupku prodaje zemljišta.

Grad Virovitica prilikom dodjele potpore ima obvezu izvijestiti korisnika potpore da mu je dodijeljena potpora male vrijednosti, voditi evidenciju o dodijeljenim potporama po pojedinim korisnicima, te čuvati podatke o dodjeli istih.

Upravni odjel za financije i gospodarstvo vodi evidenciju dodijeljenih potpora po korisnicima, vrstama i namjenama za koje je odobrena potpora.

OBVEZE KORISNIKA POTPORE

Članak 7.

Grad Virovitica vrši kontrolu namjenskog korištenja potpora.

Članak 8.

Korisnik potpore dužan je omogućiti Gradu Virovitici kontrolu namjenskog utroška dobivene potpore.

Stručnu, administrativnu i terensku kontrolu provodi Upravni odjel za financije i gospodarstvo, sukladno odredbama posebnih pravilnika.

Na ovaj Program na odgovarajući način primjenjuje se i Zakon o pravu na pristup informacijama (NN 25/13, 85/15 i 69/22).

ZAVRŠNE ODREDBE

Članak 9.

Danom stupanja na snagu ovog Programa, stavlja se van snage Program de minimis potpora za nove investicije u poduzetničkim zonama Grada Virovitice za 2024-2026.godinu («Službeni vjesnik Grada Virovitice» br. 12/23.).
Članak 10.

Gradsko vijeće Grada Virovitice donijeti će provedbene akte za provođenje mjera iz ovog Programa. 

Nositelji provedbe potpora iz ovog Programa su Upravni odjel za financije i gospodarstvo.

Članak 11.

Ovaj Program objavit će se u «Službenom vjesniku Grada Virovitice».
KLASA: 302-01/26-01/02

URBROJ: 2189-1-02-02/01-26-1
GRADSKO VIJEĆE GRADA VIROVITICE

                                                                                                     Predsjednica

                                                                                          Ivančica Fett Škvarić, prof. 

O B R A Z L O Ž E NJ E

Grad Virovitica implementacijom Programa de minimis potpora za nove investicije u gradu Virovitici za 2027.-2030.godinu (u daljnjem tekstu: Program) želi oživjeti i unaprijediti gospodarstvo grada Virovitice te ga učiniti privlačnim za domaće investicije. 

Koncept Programa sastoji se od potpora čija je provedba usmjerena ka stvaranju povoljne i privlačne poslovne klime za poduzetništvo u gradu Virovitici.

Provedba mjera koje predstavljaju de minimis potporu obavlja se sukladno pravilima Uredbe Komisije (EU) 2023/2831 od 13. prosinca 2023. godine o primjeni članaka 107. i 108. Ugovora o funkcioniranju Europske unije na de minimis potpore (Službeni list Europske unije, L 2023/2831, 15.12.2023.) koja je na snazi do 31. prosinca 2030. godine
Opći ciljevi Programa su razvoj gospodarstva na području grada Virovitice  su poticanje investitora za dolazak u grad Viroviticu, poticanje zapošljavanja, popunjavanje poduzetničkih zona, podizanje konkurentnosti malog i srednjeg poduzetništva, te tehnološki razvitak prioritetnih industrijskih djelatnosti. Ovi se ciljevi planiraju ostvariti poticanjem ulaska investitora u poduzetničke zone koje su izgrađene, u fazi razvoja ili se planiraju razviti, odnosno subvencioniranoj kupoprodajnoj cijeni zemljišta. 

Postupak i uvjeti dodjele potpora Programa, propisuje se posebnim Pravilnikom kojeg donosi Gradsko vijeće Grada Virovitice. 

Temeljem Zakona o pravu na pristup informacijama i Kodeksa savjetovanja sa zainteresiranom javnošću u postupcima donošenja zakona, drugih propisa i akata, nacrt Programa bio je u postupku savjetovanja s javnošću. Nacrt je objavljen dana 6. srpnja 2026. godine na internetskoj stranici Grada Virovitice http://www.virovitica.hr/ . Savjetovanje je trajalo do 6. kolovoza 2026. godine (30 dana). Izvješće o provedenom savjetovanju u prilogu je ovog obrazloženja.
Predlaže se Gradskom vijeću Grada Virovitice usvajanje  Programa de minimis potpora za nove investicije u poduzetničkim zonama Grada Virovitice za 2027-2030. godinu.

